Burjassot celebra el dissabte la seua I Carrera pel comerç
2025-07-24

Amb motiu de la campanya de Nadal, el comerç de Burjassot, de la mà de l’àrea de Promoció Econòmica, dirigida per Emili Altur, a través de CEMEF, i amb la col·laboració de l’Associació de Comerç i Servicis, viurà un intens dissabte, 20 de desembre, ja que les activitats es multiplicaran al llarg de tot el dia, batejat enguany com el Dia Blanc del Comerç de Burjassot, i en el qual s’oferiran multitud de descomptes als veïns que realitzen les seues compres en els comerços participants en la campanya.

La jornada començarà amb l’obertura dels comerços i, ja en horari de vesprada, a les 18:30 h, tindrà lloc la I Carrera pel Comerç de Burjassot, que recorrerà diversos eixos comercials del municipi i en la qual es comptarà amb la participació de comerciants de l’Associació de Comerç i Servicis del municipi, corredors del club burjassoter Burjarunners i de diferents representants municipals. Tots ells correran pel comerç local fins a arribar a la Plaça de l’Ajuntament per realitzar l’encesa de la Piràmide de Comerç que, des de finals de desembre, arreplega els regals que els comerciants han donat per a la campanya de Nadal.

Una vegada encesa la piràmide, es realitzarà un sorteig de regals amb el nombre dels dorsals dels corredors de la carrera i, al voltant de les 20 hores, es repartirà xocolata a tots els presents.

Comprar aquest dia en el comerç local tindrà també premi, ja que entre totes les persones que ho facen, es realitzarà, el dimarts 23 de desembre a les 13 hores, el sorteig del lliurament de regals per part dels Reis Mags. I, és que, un any més, el dia 5 de gener les famílies que resulten guanyadores del sorteig, rebran els regals de mans dels mateixos Reis.